《满庭芳 蔷薇》
清代·张珊英

艳似调朱，娇如约粉，几枝袅娜迎风。嫣然带笑，颜色有谁同。

粉蝶枝头时度，花影下、积翠重重。苍苔畔，清池一曲，低照影溶溶。

湘帘终日卷，曲阑干外，时透香浓。好相将携手，缓步芳丛。

正对花前一醉，酒醒时、两袖飞红。嬉游晚，一钩明月，掩映画桥东。

作者简介：女，字纬，青阳湖张瑜次女，江阴章政平室，幼敏好学，喜为诗，廿岁诗已成帙，惜年三十早卒。著有纬青遗稿。